خانین شخصی تصروفاتینا ائشیک‌آغاسی باشچیلیق ائدیردی. دیوانخانادا قوشون‌نویس، یاخود قوشون میرزه‌سی وظیفه‌سی ده واردی. موهوم وظیفه‌لردن بیری ده خزینه‌دارآغاسی ایدی. او، خزینه‌یه نظارت ائدیردی، خان بو وظیفه‌یه ان یاخین و اینانیلمیش آداملارینی تعیین ائدیردی. بیلاواسیطه خانا تابئع ایدی. دیوانخادا بیر سیرا ایکینجی درجه‌لی وظیفه‌لر – یاساوول، فرّاش، مئهماندار دا وار ایدی. فئودال نردیوانی‌نین نؤوبتی پیلّه‌سینده بیگلر دوروردو. بیگلر چوخسایلی طبقه ایدیلر، خانلارا موختلیف اینضیباطی و حربی قوللوق گؤستریردیلر؛ حاکیم صینفین اؤزه‌گینی تشکیل ائدیردیلر. بیگلر ایرثی و قوللوق بیگلرینه بؤلونوردولر.